﻿GÎNDITORUL CADRAMATURC ÎNSEMNĂRI DESPRE TEATRUL LUI GEORGE CĂLINESCU în „Sensul clasicismului", Călinescu defineşte, analizînd critic romanul romînesc, atributele metodei clasice Dintre aceste date, unele se continuă în formele de teatru pro- fesate de el — forme pline de inedit — în cadrul dramaturgiei noastre Iniţial, el refuză originalitatea, preluînd modele şi scheme străvechi, a căror rigoare îi permite, îi impune „moderarea lirismului" şi surprinderea inefabilului Sînt ascunse în aceste aspiraţii înseşi visurile unui clasic, ce-şi înscrie gîndirea în norma fixâ, dar păstrează satisfacţia de a-i scăpa prin sensibilitatea nuanţelor Călinescu afirmă mai departe oroarea faţă de „descriptiv" şi „personal", calităţi ale „omului comun" Refuzîndu-şi o asemenea calificare, el ne apare pasionat să obţină o atitudine obiectivă, chiar ostentativ obiectivă, faţă de materialul dramatic Prin aceasta, îşi îndrepta opera către demonstrarea unor valori raţionale, justificate prin argumente precise şi logice Şun şi Ludovic al XlX-lea, indiferent de modalitate, tind, în primul rînd, catre demonstraţia lucidă, dusă pînă la ultimele limite, a caracterului şi ideii ln această demonstraţie se interesează numai de argumentul logic, care marchează ati- tudini şi clarifică întrebări Călinescu urmăreşte transformarea fiecărei scene într-un asemenea argument, şi de aceea se rezumă numai la scrierea momentelor edificatoare Teatrul său nu se interesează de evoluţia succesivă, de veridicul ei psihologic, ci numai de puterea de convingere şi de rezultatele ce le obţine Călinescu spunea : „Marile opere sînt caracterizate printr-un anume soi de schematism, să zicem mai bine, printr-o anume transluciditate şi lipsă de mister, prin claritate " E însă Călinescu dramaturgul, numai un clasic ? Piesele pentru marionete, despre Napoleon (Napoleon şi Sţ Elena, Despre mînie sau Napoleon şi Fouche) şi despre Voltaire (Secretarii domnului de Voltaire şi Răzbunarea lui Voltaire) ne revelează o altă latură, care nu exclude clasicismul, dar îl completează Aici se alătură valorilor raţionale, graţioase ingenuităţi pline de farmec şi amuzament, în care trăiesc gratuitatea şi candoarea, aproape infantilă, a jocului Aceste lucrări poarta în ele un amestec de relativ şi absolut, de imuabil şi devenire (Phedra — parodie de teatru abstracţionist) Limitele dispar, iar copilul se amuză, trăgînd cu praştia în statui şi^ gîndindu-se că putem ajunge să apreciem istoria dintr-un unghi de vedere uman Călinescu vedea în asemenea lucrări şi un exerciţiu de scriere dramatică, pregătitor pentru opere de mai mare amploare Acestor exerciţii, pe acelaşi drum, le adaugă 80 versificarea unor scurte scenete folclorice, în care deseori străbat puternice accente de lirism — Cîntec de soare şi lună, Brezaia, Crăiasa fără cusur Indiferent de direcţiile pe care le urmează, Călinescu aspiră spre un teatru de idei, viabil numai „atunci cînd ideea a căpătat forţă pasională şi corporalitate" El por- neşte de la tradiţii folclorice, autohtone, iberice sau orientale, compune societăţi şi por- tretizează eroi, dar nu se oferă niciodată formulei unice De aceea, parafrazînd o pro- poziţie a sa, încercăm să spunem nu ce este teatrul său, ci cum este în aceste rînduri, ne oprim doar la textele publicate, şi nu şi la numeroasele manuscrise ce urmează a fi cercetate Studiul lor va determina, desigur, o apreciere mai complexă a dramaturgului De asemenea, rămînem preocupaţi de teatrul călinescian ca formă literară, nu şi de posibilităţile de spectacol oferite, nici de repercusiunile sale în planul intelectual al actorilor Lărgirea şi îmbogăţirea acestui plan însemnau pentru Călinescu una din ideile des sugerate mişcării noastre artistice PIESELE ÎN ACTUALITATE Teatrul său, cu excepţia lui Ludovic, pare scăpat din contextul rcalităţii actuale Călinescu însă nu accepta astfel de opere, pe care le privea ca un mecanism circulînd în vid Era convins că „doar contingentul este calea sănătoasâ spre universal" Drama- turgul contrazice pe gînditor ? Şun a fost scrisă în 1943, dată edificatoare în acele clipe, exprimarea prin para- bolă devine una din soluţiile frecvente ale omului de artă onest, impuse de condiţiile vremii Cheia ei de înţelegere era de altfel larg acccsibilă Văzut în această condiţionare istorică, desprindem clar, din intransigenţa morală a eroului, din refuzul oricărei abateri de la un ideal superior, replica dată de Călinescu politicii oficialităţii de atunci Iar în proporţiile şi tendinţele celor cinci puteri negative, care se opun aspiraţiilor constructive ale eroului, autorul, fără îndoială, pornea şi de la tragicul moment pe care îl trăia Europa însîngerată Cu puţini ani înainte, scrisese în „Proverbele lui Solomon" : cu # omul cel nebun nu fă tovărăşie" Şun, pînă la un punct, ne apare ca o concluzie a acestei învăţături Atitudinea autorului faţă de realitate a devenit directă în zilele noastre, el apărînd permanent preocupat de activitatea zilnică a lumii noi, cît şi de transformările culturale survenite Pe acestea, le va descoperi, cu toată claritatea, prin contactul direct cu viaţa satului, care îi procură şi surpriza aspectului inedit al folclorului „cu functii şi detalii noi" Este cauza esenţială care îl determină la transcrierea scenetelor folclorice în profilul omului şi vieţii noastre contemporane, Călinescu remarcă semnificaţia ce a obţinut-o cultura Expresia deplină a acestei înţelegeri o aduce Ludovic al XlX-lea, piesă scrisă în cinstea anului 1964 Muncitorii întîmpină a douâzecea aniversare a elibe- rării patriei, lucrînd, în acelaşi timp, la un tunel şi la un spectacol cu o piesă scrisă şi interpretată de ei Planurile activităţii productive şi a celei spirituale nu mai rămîn străine unul de altul, ci se întîlnesc în formaţia complexă a oamenilor de azi Acest lucru îl demonstrează Călinescu, în primul rînd, în piesă, abulia lumii franceze din acel „ancien regime", reconstituit de muncitorii-interpreţi, contribuie doar la lărgirea univer- sului lor intelectual Ea nu afectează însă prin nimic conţinutul filozofic şi activitatea practică a lumii noastre Mulţi dintre cititori au rămas surprinşi de interesul manifestat de muncitori pentru o lucrare situată într-un moment destul de îndepărtat istoriceşte Dar chiar în alegerea piesei stă ascuns, cu un mare rafinament, originalul omagiu adus de Călinescu oamenilor de azi Ei nu se mai limitează la piese cu personaje şi acţiuni uşor de urmărit, reuşind aici, de pildă, să descifreze şi să extragă un sens adînc dintr-o lume în care eleganţa şi eticheta sînt singurele preocupări, să recunoască, fără dificultate, stilul Mariei Tereza, aşa cum muncitorul cult din „Scrinul negru" vorbeşte cu dezinvol- tură de fîntînile lui Ludovic al XlV-lea Este un tip uman care aparţine exclusiv operei călinesciene Deci, creatorul confirmă gîndirea criticului, pornind de la realitatea imediată în dezvăluirea generalului EROUL - INDEPENDENŢĂ Şl DETERMINĂRI Călinescu dispune de calitatea de a exprima în fiecare operă o personalitate unică, de a nu se contrazice totuşi şi de a sc continua El aspira spre analiza esenţei 6 — Teatrul nr 5 81 umane, văzută ca pendulare dramatică între individ şi lume De aceea, o situează pe cel mai înalt plan, acolo unde se crede în inexistenţa ei Eroul dramatic central în teatrul său nu este niciodată omul de rînd, ci un personaj plasat pe treapta supremă a ierarhiei sociale : împăratul, regele Aparent, ei sînt singurii care posedă dreptul de a-şi comanda şi a răspunde de actele lor, de a fi ei înşişi în realitate, lumea din- afară le impune mai mult ca altora conduita şi chiar sensibilitatea Personalitatea lor e un amestec ciudat de independenţă, de responsabilitate şi de determinare socială Căli- nescu îi analizează prin contradicţia aceasta, ce conduce întreaga lor viaţă Cei doi termeni se află însă în raportări diferite de la personaj la personaj, aducînd consecinţe variate în activitatea fiecăruia Şun reprezintă ciocnirea, deseori voit hieratizată, dintre două atitudini esenţiale în viaţă : cea constructivă (a celor cinci energii creatoare) şi cea destructivă (a celor cinci puteri negative) Acestea pot fi exprimate însă numai prin conducători, sfetnicii rămîn a fi doar braţele împăratul Yao, bătrîn şi obosit, văzînd că ţara se ruinează, îl cheamă să con- ducă, alături de el, pe tînărul şi înţeleptul Şun, care devine împărat asociat Acesta va începe o intensă muncă de curăţire şi îmbogăţire a pămînturilor, dar în aspiraţia sa este împiedicat atît de cele cinci puteri negative, cît şi de fratele vitreg Siang şi de tatăl său Ku-Seu, dornici să-1 înlăture de pe tron De-a lungul tuturor încercărilor prin care trece, el poate mima o deosebită linişte, doar datorită unui exerciţiu de voinţă, impus de nobilele idealuri pe care şi le-a propus Şun şi sfetnicii săi înving în această luptă, în care au asociat munca şi gîndirea, sabia şi cîntecul Atenta analiză a eroului dezvăluie o filozofie nuanţată şi plină de sensuri împă- ratul Şun, ca om, poartă ţelul desăvîrşirii de sine, condiţia regenerării morale a familiei, şi apoi, prin ea, a universului în hotărîrea de a împlini un ideal, rămîne neclintit, dato- rită supremei calităţi pe care o posedă : încrederea în valoarea umanităţii, în posibili- tăţile ei de a descoperi sensurile raţionale şi creatoare ale existenţei Eroul călinescian simte în el chemarea absolutului în aceeaşi perioadă, Camil Petrescu aduce oameni tul- buraţi, răvăşiţi de pasiunea supremă, de devoţiunea totală faţă de idee O parte din intelectualitatea vremii vedea, prin atingerea absolutului, soluţia rezolvării marilor între- bări ale timpului Eroii lui Camil Petrescu eşuează în contradicţii, în dileme, în timp ce Şun îşi atinge aspiraţia Respectarea riturilor, înţelese ca exprimări laconice ale firescului şi ale normelor impuse de natură, 1-au dus la această împlinire Comunicarea cu mersul imperturbabil al astrelor şi curgerea fără de sfîrşit a rîurilor îi creează senti- mentul de armonie şi linişte împăratul devine, acum, netulburat Urmarea naturii, închisă în rituri, şi activitatea i-au dat echilibru sufletesc şi perspectiva universalului „Fiul cerului" poate construi şi poate judeca fără să se mai teamâ de propriile slăbiciuni Călinescu se întîlneşte cu eroul său în finalitatea morală ce o atribuie respectării tra- diţiei „care te întinereşte, readucîndu-te mereu la liniile cele mai simple" Sînt aici cuvintele unui cugetător dornic de ordinea clasicismului, descoperită atunci în principiile de conduită şi desăvîrşire ale lumii orientale Viziunea călinesciană asupra lui Napoleon se îndreaptă în alt sens împăratul cucereşte continente şi popoare, obsedat de pasiunea victoriilor şi a luptelor, care şi-au pierdut orice raţiune Napoleon întruchipează victoria liberului arbitru, neinfluenţat de nimeni şi nimic Călinescu demonstrează prin aceasta consecinţele ruperii echilibrului dintre independenţă şi determinare Cuceritorul aj'unge să-şi ocupe propria-i capitală Lucru de mirare, în urma bombardamentelor nici un apartament nu s-a păstrat intact, capabil a găzdui măcar pe maiestatea sa imperială Patul de moarte pe care i-1 oferă Sfînta Elena este dovada eşecului unei formidabile energii, care nu şi-a găsit adevă- rata ei menire Opus lui Napoleon, căruia i se conferă o măreţie, indiferent de valoarea ei, apare Ludovic în lumea sa inexpresivă, regele se plimbă visător printre contradicţiile sufle- tului său, cufundîndu-se pînă la urmă în plictisul general Se socoteşte născut pentru a porunci, educat în convingerea că este urmaşul lui Ludovic cel Sfînt, dar sesizează că acestea nu mai concord ă cu timpul Regele poartă cu sine melancolia omului născut prea tîrziu, înţelegînd că, asemenea principelui de Salina, care se uită în stele, el nu mai are altceva de făcut decît să danseze menuet şi să se lanseze în distractive aventuri galante în persoana monarhului francez, orice urmă reală de individualitate a dispărut El nu-şi mai păstrează decît tristeţea de a oglindi o lume cu străluciri obosite Ludovic abdică de la orice noţiune de responsabilitate, lăsînd totul pe seama eternului „Mîine", Regele trăieşte netulburat, dar din plictis şi neîncredere, din veşnicul refuz de acţiune, şi nu dintr-un mare echilibru al perfecţiei, ca împăratul asiat 82 Din această lume, se desprinde doar Baronul-colonel, singurul ce se vrea descătuşat de vremea sa şi, de aceea, menit unei soarte tragice El va fi acela care îndrăzneşte să spună cuvintele gîndite de rege, dar nerostite : mîine nu vom mai exista în societatea de azi, Călinescu îşi îndreaptă atenţia spre muncitor, al cărui tip reprezentativ urmăreşte să-1 compună Acesta, devenit conducător, rezolvă în sfîrşit întrebarea ce şi-o punea dramaturgul Din depărtări, muncitorul aminteşte de echilibrul lui Şun El însă nu mai aspiră la absolut şi definitiv, exprimînd în actele sale aderarea la înţelegerea dialectică a vieţii, la sentimentul perpetuu al devenirii Şi astfel, Călinescu vede personajul într-o lumină de ideal şi perspectivă, construit ca o sinteză de actual şi viitor Eroul obţine calitatea unei prezenţe concrete, continuu deschise desăvîrşirii MIT Şl COMIC Lumile în care se mişcă eroii apar în teatrul lui Călinescu din unghiuri multiple Un rege uită versurile învăţate pe de rost pentru o declaraţie de dragoste O răzbunare eşuează din grija unei vrăjitoare, iar nebunul curţii îşi plînge norocul pierdut Viaţa curţii cehe, amestec de ridicol şi lirism, apare în Tragedia regelui Otakar, şi a prin- (ului Dalibor Perspectiva comică devine predominantă în piesele despre Napoleon împăratul se îngraşă şi pretinde că semnifică astfel simbolul prosperităţii naţiei Mai tîrziu, îşi va ucide întreaga curte, din prostia lui Fouche, incapabil să priceapă sensurile politicii „machiavelice" Totul capătă însă proporţii nebănuite în parodia Phedra, unde relati- vismul complet face să comunice cele mai diverse planuri şi eroi, de la Ahile la Emma Bovary, şi de la Elena la Papa Leon al X-lea Metoda şi întreaga piesă merită o analiză aparte, căci aduce un moment cu totul deosebit, atît în dramaturgia lui Căli- nescu, cît şi în cea naţională Această viziune comică se continuă în Ludovic, dar nu cu aceeaşi virulenţă La curtea Franţei, găsim doar un amestec de „figuri de ceară", de „colori şi forme", de podoabe şi reverenţe Scenele de la Bastilia, cu extrema lor desfăşurare de eleganţă, în a cărei descriere însuşi Călinescu simte o rară plăcere, nu sînt decît simbolul lucrului mort, care a acoperit omul viu Acesta şi-a pierdut adîncimea existenţei Eroii francezi nu mai reprezintă indivizi, ci doar simboluri devitalizate ale unor funcţii : Mareşalul, Ministrul adulator, Controlorul general Ce departe sînt plenitudinea şi tendinţele de integrare în mişcările cosmice ale lumii asiate ! Acolo, protocolul şi ritul strîngeau în ele aspiraţii celcste, cu sensuri solare, imprimînd tuturor o simţire bogată, o activitate largă Virtuţile şi viciile erau vii Şun spune : „Riturile şi firea glăsuiesc", în timp ce Franţa consideră că „în protocol nu intră nici dragoste, nici ură" Lumea se conformează acestei cerinţe şi, rczumîndu-se numai la deliciile protocolare, ajunge să piardă orice mişcări sufleteşti puternice Un asemenea conglomerat de „viduri sonore" nu poate fi privit decît prin prisma comicului, dar un „comic de factură intelectuală" (Matei Călinescu), în timp ce în §un se ajunge la o viziune mitică Limbajul întrebuinţat în diversele lumi reprezentate corespunde atît esenţei lor, cît şi formei dramatice tradiţionale preluate de Călinescu în Şun, este narativ şi meta- foric, desfăşurîndu-se în perioade întinse, în timp ce versurile din Ludovic dau atît impresia construcţiei după canon, asemenea întregii vieţi şi creaţii a epocii, cît şi a exuberanţei Aici limbajul, ca şi actele personajelor, şi-a pierdut orice consistenţă, rămî- nînd doar un splendid joc de ape Prin eroii de azi, Călinescu aduce o viziune severă şi stenică Aceştia înseamnă un nou moment în dramaturgia călinesciană, moment ce, din păcate, a rămas necontinuat de alte etape care 1-ar fi putut defini mai precis şi mai complex * * * Teatrul lui Călinescu constituie, în primul rînd, un mod dialogat de cugetare şi, de aceea, indiferent de concluziile trase, îţi reaminteşte permanent ideea că „adevăratul om de teatru, ca şi veritabilul literat, este un gînditor" George Banu 